Okresná prokuratúra Bratislava II 
Kvetná 13, 820 05 Bratislava 25

Sp. zn. : 2 Pv 629/14/1102	Bratislava II, 15.8.2014
EEČ : 2-9-219-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
XXXXX v Bratislave, XXXXX, v byte na siedmom poschodí, dňa 14.06.2014, v čase o 22.15 hod. sa slovne vyhrážal svojim sestrám XXXXX a XXXXX slovami: „Spravím na Vás operáciu Pampeliška“, pričom obvinený tak spravil chvíľu po tom, čo sa dorezal na oboch rukách žiletkou a prízvukoval, aby sa do neho sestry nestarali, lebo tak skončia aj ony, a tak svojím správaním a intenzitou akou povedal svoje výhražné hrozby vzbudil u poškodenej XXXXX a XXXXX dôvodnú obavu o svoje životy, ako aj o životy svojich maloletých detí,

lebo obvinený nebol v čase činu pre nepríčetnosť trestne zodpovedný

Odôvodnenie:

	Uznesením povereného príslušníka XXXXX spisová značka XXXXX zo dňa 08.07.2014 bolo podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX pre úmyselný prečin nebezpečného vyhrážania podľa § 360 ods. 1, ods. 2 písm. b) Trestného zákona s poukazom na § 139 písm. c) Trestného zákona na tom skutkovom základe, že 

menovaný v Bratislave XXXXX, v byte na siedmom poschodí, dňa 14. 06. 2014, v čase o 22.15 hod. sa slovne vyhrážal svojej sestre XXXXX, a svojej sestre XXXXX slovami: „Spravím na Vás operáciu Pampeliška. Vychutnám si Vašu krv.“ , pričom obvinený tak spravil chvíľu po tom, čo sa dorezal na oboch rukách žiletkou a prízvukoval, aby sa do neho sestry nestarali, lebo tak skončia aj ony, a tak svojím správaním a intenzitou akou povedal svoje výhražné hrozby vzbudil u XXXXX a XXXXX dôvodnú obavu o svoje životy, ako aj o životy svojich maloletých detí.

Obvinený XXXXX je dôvodne podozrivý zo spáchania úmyselného prečinu nebezpečného vyhrážania podľa § 360 ods. 1, ods. 2 písm. b) Trestného zákona s poukazom na § 139 písm. c) Trestného zákona. 

Obvinený v podstate poprel spáchanie skutku, priznal, že sa sám dorezal, ale sestrám sa nevyhrážal, ani by im nikdy neublížil.   

Spáchanie skutku obvineným je preukázané najmä výpoveďami poškodených - sestier obvineného, a to XXXXX ktoré skutkový stav popísali zhodne s výrokovou časťou tohto uznesenia, ako aj ostatným spisovým materiálom.   

Vzhľadom na pochybnosti o duševnom stave obvineného XXXXX boli do konania, na základe príkazu Okresného súdu XXXXX pod sp. zn. XXXXX pribratí uznesením policajta XXXXX pod ČVS: XXXXX zo dňa 16.07.2014  dvaja znalci, a to XXXXX a XXXXX z odboru zdravotníctvo, odvetvie psychiatria na vyšetrenie duševného stavu obvineného.

Zo záverov tohto znaleckého posudku vyplynulo, že obvinený v čase spáchania skutku trpel psychotickou poruchou vzniknutou na podklade dlhodobej závislosti od návykových látok. Uvedená porucha spočíva v poruchách myslenia, vnímania a možných porúch správania v zmysle auto aj heteroagresivity. Znalkyne vzhľadom k preukázanej závislosti (zdravotná dokumentácia) konštatujú, že v čase spáchania trestného činu bol závislý od psychoaktívnych látok, a to alkohol, pervitín a marihuana. Prítomnosť vážnej duševnej poruchy schizofrénie paranoides, podmienenej dlhodobým abusom psychoaktívnych látok v podstatnej miere vplývalo na jeho rozpoznávacie a ovládacie schopnosti. Ovládacie a rozpoznávacie schopnosti boli v čase spáchania trestného skutku vymiznuté, forenzne v podstatnej miere. Obvinený v čase spáchania trestného činu nevedel svoje konanie ovládať a nevedel rozpoznať nebezpečenstvo svojho konania pre spoločnosť. Z medicínskeho hľadiska  je   pobyt  obvineného   na   slobode   pre   spoločnosť nebezpečný. Obvinený je v súčasnosti schopný chápať zmysel trestného konania. Znalkyne navrhli uloženie ochrannej psychiatrickej liečby ústavnou formou. 

V zmysle § 23 Trestného zákona /nepríčetnosť/ kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	S poukazom na § 215 ods. 1 písm. e) Trestného poriadku prokurátor trestné stíhanie zastaví, ak obvinený nebol v čase činu pre nepríčetnosť trestne zodpovedný.

Obvinený teda pre duševnú poruchu v čase spáchania činu nemohol rozpoznať jeho protiprávnosť a zároveň nemohol ovládať svoje konanie, a preto v zmysle  ustanovenia § 23  Trestného zákona nie je za tento čin trestne zodpovedný.

	Vzhľadom na vyššie uvedené skutočnosti som rozhodla tak, ako je uvedené vo výroku tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka